Artistët rusë lënë vendin e tyre për t’iu shmangur masave shtypëse 
Organizata “Artistët në Rrezik” ndihmon artistët rusë të gjejnë strehë në Finlandë, ndërsa autoritetet ruse shtypin kundërshtarët e luftës në Ukrainë 
Mes shtypjes së ashpër të opozitës politike dhe shoqërisë civile në Rusi pas agresionit të saj në Ukrainë, mijëra njerëz janë larguar nga vendi, mes tyre shumë artistë, puna e të cilëve është shpesh kritike ndaj Presidentit Vladimir Putin. Siç njofton korrespondenti i Zërit të Amerikës Henry Ridgwell nga Helsinki, disa nga artistët kanë gjetur strehë dhe siguri në Finlandë. Dramaturgu Mikhail Durnenkov dhe aktori Aleksey Yudnikov janë të dy armiq të vjetër të Kremlinit. Për dekada me radhë interpretimet e tyre kanë vënë në lojë qeverinë ruse dhe udhëheqësin e saj Vladimir Putin – duke testuar kufijtë e lirisë së shprehjes, nën mbikëqyrjen e vazhdueshme të shtetit. Pas agresionit rus në Ukrainë, ata u larguan nga vendi dhe gjetën strehë të përkohshme në një qendër të drejtuar nga organizata "Artistët në Rrezik" në kryeqytetin finladez të Helsinkit. Në një bisedë me Zërin e Amerikës, dramaturgu Mikhail Durnenkov thotë se largimi nga Rusia ishte shprehje e qëndrimit kundër veprimeve të Kremlinit Rusia i ka shtypur brutalisht protestat kundër luftës. Një ligj i ri përcakton dënime deri në 15 vjet burg për përhapjen e atyre që Kremlini i cilëson si lajme “të rreme” për agresionin. Dramaturgu Durnenkov thotë se hapësira për lirinë e shprehjes është zhdukur. Aktori me origjinë ukrainase Aleksey Yudnikov gjithashtu u largua nga Moska pas agresionit, duke lënë pas familjen. Aktori Yudnikov organizoi një protestë jashtë pavionit rus në festivalin e fundit të artit në Bienalen e Venecias në Itali. Ai thotë për Zërin e Amerikës se agresioni ndaj Ukrainës ka nisur një luftë paralele brenda Rusisë. Durnenkov dhe Yudnikov janë ndër artistët që kanë ikur nga Rusia që nga fillimi i luftës, për të qënë të lirë por edhe për të vazhduar të shprehin kundërshtimin e tyre. Ata nuk e dinë nëse dhe kur do të kthehen në Rusi.